ལྷག་དོན་བོད་རང་དུ་ཤེས་དཔྱོད་གཉིས་ལྡན་གྱི་ལོ་ཆེན་ལོ་ཆུང་རྣམ་གཉིས་དང༌།ས་ཆེན་གོང་མ་རྣམ་ལྔ༌།ཤོ་དཔང་བུ་གསུམ།རྗེ་ཡབ་སྲས་གསུམ་སོགས་ཀྱིས་མཚོན་ད་བར་གསུང་འབུམ་བརྩམས་མྱོང་བའི་བོད་རང་གི་མཁས་པ་ཆིག་ཁྲི་བཞི་སྟོང་ལ་ཉེ་བ་བྱོན་མྱོང་ཡོད།དེ་ཚོའི་གྲས་ནས་བོང་དོང་པཎ་ཆེན་གཅིག་པུར་གསུང་འབུམ་པོད་བརྒྱ་དང་སོ་གཉིས་ལྷག་ཡོད་སྟབས།བོད་མཁས་པའི་ཁྲོད་ནས་གསུང་འབུམ་མང་ཤོས་གཅིག་པུ་དང༌།རྔོག་ལོ་ཙྭ་བ་བློ་ལྡན་ཤེས་རབ་ཀྱིས་ཕར་ཕྱིན་དང་ཚད་མ་རིག་པ་སོགས་ཐེ་བའི་རྒྱ་གཞུང་རིགས་མི་འདྲ་བ་སྟོང་ཕྲག་ལྷག་ཙམ་བོད་སྐད་དུ་བསྒྱུར་སྟབས།ཁོང་འདས་པའི་བོད་ཀྱི་ལོ་ཙྭ་བ་ཚོའི་ཁྲོད་ནས་འགྱུར་མ་མང་ཤོས་ཀྱི་གྲས་ཤིག་ཡིན།གང་ལྟར་ཀྱང་གོང་གསལ་གྱི་རྒྱ་བོད་མཁས་པས་མཛད་པའི་གསུང་འབུམ་ཕལ་མོ་ཆེ་ནང་བསྟན་ཆོས་ལུགས་ཀྱི་དགོངས་དོན་བཀྲལ་བའི་བསྟན་བཅོས་ཤ་སྟག་ཡིན་སྟབས།ནང་པའི་རྗེས་འཇུག་པ་ཚོས་སློབ་གཉེར་བྱེད་སའི་གཞི་རྩ་ཉག་ཅིག་ཡིན།